Седе пек яла шназь ладсо…

Ули истямо литература: историко-правовой. Сон тонавтни минек масторонь ды региононь внутренней тевень органтнэнь эрямопингест. Самай теде туияк тесэ минек ёвтнеманок.
Те литературантень ушодксось теезель Ине Отечественной войнадонть икеле. Неть ульнесть статьят ды брошюрат, конат чарькодевикс кельсэ ёвтнесть НКВД-нь сотрудниктнень важодемадост, «советэнь властень яттнэнь каршо эрямонь апак жаля тюремадост». Неть сёрмадовкстнэ кандсть агитациянь-пропагандань смусть. НКВД-нть весе тевензэ невтевсть ансяк паро ёндо, тень пингстэ, нама, свал тешкставсь ВКП(б)-нть ветиця виезэ. Асатыкстэ кодамояк кортамо эйсэст арасель, веенст шнамот. 
Теке мазысь ульнесь войнань шкане ды войнадо мейлеяк.  Тень кувалма милициядо се шкань литературанть а кода ловомс наукань алкуксонь исследованиякс. 
Весемесь полавтовсь КПСС-нь ХХ-це съездтэнть мейле, кона ульнесь 1956-це иестэ. Самай сестэ ушодозель милициянть эрямонзо ды тевензэ эрьва ёндо тонавтнемась.
Васенце эскельксэсь тенень теезель статьянь пурнавкссонть, конань лемезэ «Труды Высшей школы МВД СССР». Сон лиссь 1957-це иестэ. 
1960-це иетнестэ те пусмонтень паро поладксокс кармасть улеме ламодояк ламо статьятне.    Сынь содавтыть сень марто, кода милициянь ды госбезопасностень органтнэ важодсть историянь те эли тона шкастонть. Ялатеке тесэяк критика, ловт, арась. Сехте пек явовты мель М.И. Еропкинэнь «Развитие органов милиции в советском государстве» монографиясь (1967). Ансяк сонзэ эйсэяк, кода видьксты сонсь авторось, «советской милициянть важодемань историянзо ванкшномань задача эзь аште». 
Тевесь полавтовсь 1977-це иестэ, зярдо лиссь кавто томсо «История советской милиции» важодевксэсь. Сонзэ поладызь А.Т. Скилягинэнь, Р.С. Мулукаевень, А.Я. Малыгинэнь, В.П. Сальниковонь, М.И. Еропкинэнь, С.В. Биленконь, Ю.В. Кузнецовонь, М.Т. Киссисэнь сёрмадовксост. Сынст питнейчись сеньсэ, мекс эйсэст седе ламо материалтнэ тунь одт, косояк теде икеле эзть вастневе, эрьвась токи милициянь эрямонь кодамояк ве ёнкс. Асатыксэст секесь: сынь невтить милициянть ансяк паро ёндо, кода алкукс демократической органонть. Текень эряви меремс тонавтнемапельтнедеяк, конатнень сёрмадызь учёнойть-юристт.
Некеть иетнестэ ушодозель Мордовиянь милициянть эрямопингензэ тонавтнемаськак. Малав весе важодевкстнэ сёрмадозельть художественно-документальной жанрасо ды алтазельть юбилеень ды ледстнемань покшчитнес. Те –– преступностенть каршо Мордовиянь милициянть тюремадонзо статьят, ветерантнэде ёвтнемат, фотоматериалт ды ледстнемат. 
Сех редявикстнэстэ –– В.Ф. Бычковонь «Закона и порядка верный щит» монографиясь (1982). Мордовиянь наукасо васенцеде книгань авторось терявтсь невтемс республикань милициянть эрямопингензэ ушодомстонзо саезь 1980-це иетнень видьс. Ялатеке тесэяк седе ламось, кода мерить, –– общей валт ды мельссамот, максозь Мордовиянь  милициянть важодемадонзо ансяк кой-кодат чарькодемат.
Кода Россиянь, истя Мордовиянь милициянтькак эрямопингест од ладсо кармась тонавтневеме 1980-це иетнень прядовомсто саезь. Сонзэ уставасть ванкшномо весеме ёндо,   ды аволь ансяк шназь, сялдозьгак, критикань вановттнэнь ды мельтнень-арсематнень юрсо. Ламо важодевкстнэ алтазь беряньстэ эли тунь апак токше кевкстематнень тонавтнемантень. Лиссть сёрмадовкст, конатнесэ васенцеде терявтозь пурнамс вейс ды чарькодемс Россиянь внутренней тевень органтнэнь важодемань таштавксост (опытэст) кавто пингень перть.
Тень коряс васняяк ледстяма «Советская милиция: история и современность. 1917––1987 гг.» вейсэнь важодевксэнть, кона лиссь 1987-це иестэ. Сонзэ эйсэ эскелькс мельга эскелькс невтеви сизьгемень иень перть общественной порядкань ванстоманть коряс  милициянь службатнень важодемаст. Берянь ансяк, мекс книгасонть мезеяк арась Мордовиянь милициядонть.
Те арась «Полиция и милиция России: страницы истории» историянь нурька очерксэнтькак, кона лиссь 1995-це иестэ. Ансяк сонзэ питнейчизэ лиясо –– сон невти  Россиясо внутренней тевень министерстванть эрямопингензэ  инязоронь шкатнестэ саезь течис. Книгасонть покш пелькс алтазь социализмань теема шкасто НКВД-нь органтнэнь структураст ванкшномантень, невтезь сынст тевест ды задачаст. Ялатеке ловтано: те теезь а пек домкасто, васенце мелесь тагояк явозь милициянь органтнэнь ансяк лезэвчист невтемантень. 
Эсензэ асатыксэнзэ ды паро ёнксонзо улить «Органы и войска МВД» монографиянтькак (1996). Парось –– внутренней тевень органтнэнь историядост од содамочитне, асатыксэсь –– Ине Отечественной войнань шкасто милициянть важодемадонзо секе, умок содавикс, материалось. 
Лия важодевкстнэнь ютксто эрявить тешкстамс сетнень, конат  алтазь советтнэнь шкань законотворчестванть ды уголовно-правовой политиканть тонавтнемантень. Сынст эйсэ васенцеде терявтозь эрьва ёндо ванкшномс нормативной акттнэнь, конат кемекстазельть советтнэнь иетнестэ,  невтемс правопорядкань органтнэнь вийсэ эрямос сынст ютавтоманть.
Некеть иетнестэ лиссть омбо масторонь учёнойтнень ды СССР-стэ эмигранттнэнь важодевксткак. Седе ламотне алтазь 1930-це иетненень. Ды, нама, НКВД-нь органтнэнь тевест невтевить эйсэст ансяк раужо тюссо-артовкссо. Документтнэде неть важодевкстнэсэ аламо, секс ёвтнемась а свал кемевти.
Тень а мерьсак милициянь органтнэнь эрямопингедест Мордовиянь учёнойтнень важодевкстэст. 1990-це иетнестэ сынь нолдасть теде статьянь зярыя пусмот. Кой-конатнесэ васенцеде варштазь НКВД-нь –– КГБ-нь шаршавонть экшс. Теде икеле сынст архивтне ульнесть, кода мерить, сисем панжома экшсэ. Ды самай тень кувалма явовтызь ловныцятнень мелест В.А. Юрчёнковонь, В.В. Епишинэнь, Е.Е. Резеповонь зярыя сёрмадовксост, конат ёвтнить Мордовиянь НКВД-нь органтнэнь важодемадост войнадо икеле ды войнань шкасто. Виде, лиясто документализмась полавтневи эйсэст публицистикасо ды авторонь мельсэ-арсемасо. 
Милициянть важодеманзо марто сюлмазь зярыя  покш книгаткак. Кортамось моли васняяк «История советского крестьянства» важодевксэнь омбоце пелькстэнть ды В.К. Абрамовонь «Мордовский народ. 1897––1939 гг.»   монографиядонть. 
Историянь пек покш питнейчизэ масторонь МВД-нь энциклопедиянть (2002), кона алтазь ведомствань 200 иетненень. Эйсэнзэ ули материал Мордовиянь милициянь органтнэнь важодемадосткак. 
 Те важодеманть тонавтнемазо яла поладови.

Алексей Потапов, 
аспирант